હોળીના રંગોથી કાળા વાળને જેટલું નુકસાન નથી થતું એટલું નુકસાન હાઇલાઇટ કે કલર કે એક્સટેન્શન કરેલા વાળને થાય છે. મીતા કહે છે, ‘વાળમાં કલર કરવામાં આવે ત્યારે વાળનું મૂળ પિગમન્ટેશન નાશ થઈ ગયું હોય છે. એ કૃત્રિમ કલર વાળ પર હોય છે. એ પણ વાળનો રક્ષક તો નથી જ હોતો. એથી આ વાળની રક્ષા કરવા માટે તમારે અઠવાડિયા પહેલાંથી કાળજી શરૂ કરી દેવી પડે. જે લોકો મેંદી નાખે છે તેમના વાળમાં પણ વાળનો મૂળ રંગ નથી હોતો. એથી તેઓ જ્યારે મેંદી નાખે ત્યારે મેંદીમાં દહીં અને એક ચમચી ઑલિવ ઑઇલ જરૂરથી નાખે. વાળ પર એક વખત રક્ષણાત્મક કવચ ચડે એટલે એને રંગોથી ખતરો અડધો ઓછો થઈ જાય છે.’